
Reagovanje na neosnovane optužbe povodom mućenja
 vode na području Općine Banovići i zahtjev za profesionalnu saradnju

Poštovani građani Općine Banovići,
    Obraćamo vam se povodom učestalih i neosnovanih optužbi u javnosti kojima se naše preduzeće neodgovorno označava kao glavni i direktni krivac za mućenje vode u vodoopskrbnom sistemu Općine Banovići. Oštro odbacujemo navode da naše preduzeće „namjerno muti vodu“, te ovom prilikom želimo javno i argumentovano ukazati na stvarne činjenice i uzroke nastale situacije.
1. Zakonitost i planiranje radova
   JP „Šume TK“ DD Kladanj sve svoje aktivnosti na području sliva rijeke Oskove izvodi isključivo u skladu sa:
· Važećim zakonima koji regulišu oblast šumarstva i zaštite okoliša,
· Šumskogospodarskom osnovom,
· Godišnjim planovima gospodarenja,
· Detaljnim projektima za izvođenje radova.
     Sve radne operacije vode se uz maksimalnu pažnju i primjenu mjera zaštite prirodnih resursa i vodotoka.
      Pored redovnih aktivnosti, važno je istaknuti da se naše preduzeće u posljednje vrijeme intenzivno suočava i sa ozbiljnim ekološkim izazovima, poput ubrzanog procesa sušenja četinara, prije svega jele i smrče. Naše preduzeće poduzima sve potrebne i zakonski propisane mjere kako bi se negativne posljedice na šumske ekosisteme ovog područja smanjile na najmanju moguću mjeru. Očuvanje i zaštita šumskih sastojina naša je primarna i zakonska obaveza kojoj pristupamo s najvišim stepenom odgovornosti.

2. Prirodni faktori i tehnički nedostaci vodoopskrbnog Sistema

     Obilne padavine u proteklim danima uzrokovale su pojavu bujica u slivu rijeke Oskove, što je prirodni proces koji direktno utiče na zamućenje vodotoka. Međutim, ključni razlog zašto mutna voda dospijeva do krajnjih potrošača leži u načinu upravljanja vodoopskrbnim sistemom:


· Zahvatanje površinskih voda: Vodovod Banovići koristi vodu sa izvorišta Studešnica i Krabašnica, ali i površinsku vodu direktno iz riječnog korita Oskove što povećava mogućnost mućenja vode. Ovdje svakako treba napomenuti da pored izvođenja radova od strane našeg preduzeća u slivnom području Oskove često se vrši nekontrolisano kretanje četverotočkaša, terenskih vozila i brdskim motocikala koji se kreću bez odobrenja, uprkos mjerama koje poduzimamo kako bi spriječili ove radnje i dodatno prave štete na šumskom zemljištu i stvaraju uslove za mućenje vode.

· Propusti u upravljanju sistemom: Praksa Vodovoda Banovići u situacijama većih padavina nalaže prekid snabdijevanja vodom filter stanice sa izvorišta Krabašnica i prelazak na korištenje vode sa izvorišta Studešnica. U ovom slučaju ta procedura nije primijenjena. Nedopustivo je da se, bez obzira na uzrok zamućenja na samom izvorištu, dozvoli da mutna voda uđe u distributivnu mrežu i ugrozi kvalitet vodoobskrbe građana Banovića.

3. Poziv na saradnju umjesto populizma
    Ne isključujemo mogućnost da radovi koje vrši naše preduzeće u određenoj mjeri mogu imati uticaja na slivno područje tokom ekstremnih padavina, ali ističemo da sa vaše strane nije bilo nikakvog pokušaja stupanja u kontakt kako bi se održao radni sastanak i zajednički pronašlo tehničko rješenje.
    Nažalost, umjesto stručnog i institucionalnog rješavanja problema, svjedočimo istupima i pokušajima pojedinih politika i pojedinaca da skrenu pažnju javnosti sa nagomilanih višegodišnjih problema i lošeg upravljanja komunalnom infrastrukturom, prebacujući svu odgovornost na naše preduzeće.
    Pozivamo općinsku administraciju i upravu JP „Vodovod i kanalizacija“ d.o.o. Banovići da prekinu sa neosnovanim optužbama i političkim prebacivanjem krivice. Unapređenje sistema vodosnabdjevanja, pravovremeno isključivanje zamućenih izvorišta te zaštita vodozahvata primarne su obaveze upravitelja vodovoda.
    Naše preduzeće ostaje otvoreno za potpunu saradnju, zajedničke terenske obilaske i izradu sanacionih planova u okviru naših nadležnosti, a sve u cilju trajnog rješavanja problema i osiguranja čiste pitke vode za građane općine Banovići.
[bookmark: _GoBack]   Napominjemo da u J.P.”Šume TK” DD Kladanj, pored ostalih, kao zaposlenici rade i građani općine Banovići koji takođe koriste vodu sa predmetnog izvorišta te svaka optužba na račun našeg preduzeće a samim tim na račun naših uposlenika da “namjerno mute vodu” zlonamjerna  je, neosnovana i predstavlja pokušaj obmanjivanja javnosti, narušavanja ugleda preduzeća i diskreditacije ljudi koji svoj posao obavljaju odgovorno i u skladu sa Zakonom.

